Við fórum loksins að sjá Edduna hennar Eddu Björgvinsdóttur í Gamla bíó í gærkvöldi . Það var sýning sem kom okkur meira á óvart en við áttum von á . Áður en sýningin hófst fengum við að sjá ótal brot á tjaldi frá ferli Eddu í sjónvarpi og kvikmyndum , þau voru hljóðlaus en mörg þeirra kannaðist ég við og gat stundum næstum því munað hvað var verið að segja . Þetta upphaf býr áhorfandann undir upprifjun í orði og dæmum á þessum sama ferli og þegar þau voru sest í sæti sín , spyrillinn ( Gunnar Hansson ) og dívan sjálf , benti allt til þess að sú yrði raunin . En ýmislegt fór fljótlega úrskeiðis . Það var greinilegt að spyrillinn mundi ekki eftir neinu sem Edda hafði gert nema bíómyndinni Stella í orlofi . Hana kunnu þeir báðir utanbókar , spyrillinn og undirleikarinn ( Bergþór Pálsson ) . Og það var eins með Eddu og marga aðra sem fólki finnst vera frægastir fyrir eitthvað eitt að þeim leiðist að tala bara um það . Finnst bágt að standa í stað . En í stað þess að rifja þá upp allt annað sem hún hefur gert með bravör tók Edda þann kost að kvarta undan því sem hún hefur EKKI fengið að gera . Og í beinu framhaldi sýnir hún okkur – eða reynir að sýna okkur fram á að hún geti það líka ! Hún hefur aldrei fengið að leika í söngleik en nú fáum við að sjá hana og heyra syngja „ Memory “ úr Cats ! Hún hefur aldrei fengið að leika dramatískt hlutverk . Til dæmis kann hún hlutverk Bernhörðu Alba utan bókar en fékk hún að leika það síðast þegar það var sett upp ? Nei . Frekar var Þröstur Leó valinn til að leika þetta stóra og stórkostlega KVENhlutverk ! Svo tekur Edda bút úr þessu verki með hjálparmenn sína til hvorrar handar í slöri ! Og ef við erum ekki sannfærð um dramatíska hæfileika hennar getur hún vel tekið dauðastríð Júlíu Shakespeares fyrir okkur … Poppstjörnuna Eddu fáum við líka að sjá og Júróvisjónstjörnuna Eddu . Þessi sýning er í grunninn grimm sjálfshæðni og rosalega fyndin þegar best tekst til . Í seinni hluta sýningarinnar minnir Edda okkur svo rækilega á það sem hún hefur gert allra best . Það er þegar dívan er farin í fússi eftir að hafa rifist við og rekið sýningarstjórann Túrillu og Bibba á Brávallagötunni kemur og skemmtir okkur á sinn óborganlega hátt – ekki síst með sögum af Viggu systur sinni sem er formaður fjárkláðanefndar og fæddist langt fyrir aldur fram . Edda Björgvinsdóttir hefur kannski hvorki leikið Júlíu né Bernhörðu Alba á sínum langa og glæsilega ferli en hún hefur gefið okkur af örlæti ótalmargar persónur sem hafa látið okkur hiksta af hlátri og þær gera ekki minna gagn . Silja Aðalsteinsdóttir